Jabarkan TO BE COUNTINUE.... dari Abdul Zamin bin Abdul Kadir dalam bahasa melayu

Penghasilan Intro Sejati dan 1001 Cerita Cepumas

Aku ambil tuala Good Morning tu lalu aku ikat di fret no. 2 neck Ibanez Saber aku. Kerana intro nobat aku bermula dari fret no. 5 tali B. Manakala ending solo di fret no. 7, tali D dan note A. Jadi tempat yang sesuai dan tak mengganggu untuk aku terus ke ending solo melodi part, dan tempat yang sesuai untuk aku ikat tuala Good Morning tu di fret no. 2. Sebab teknik ‘ala nobat’ ni aku hanya perlu main di strings hi-E dan B sahaja. Tujuan aku ikat tu untuk ‘muted’ tali G, D, A dan low E. Tali yang aku tak perlu guna teknik 'pull off'. Kalau tidak sampai besok pun takkan lepas intro lagu tu.

Pada masa yang sama aku terfikir juga waktu live show atau konsert nanti takkan aku nak ikat jugak dengan tuala Good Morning. Tapi masalah tu aku akan settle atau fikir kemudian setelah semuanya selesai. Apa-apa hal malam ni kena habiskan kerja. Harap-harap lepas settle kerja malam ni tak ada panggilan 'misteri' lagi.

Akhirnya 'Good Morning' tolong aku menjayakan recording intro solo Sejati dengan jayanya dan kerana tuala good morning jugak la kamu semua dapat mendengar intro Sejati yang aku telah rakamkan 30 tahun yang lalu.Terima kasih Allah. Terima kasih tuala Good Morning. Terima kasih M. Nasir.

Dan aku harap kamu-kamu semua yang ingin sangat mengetahui proses pembikinan lagu Sejati serta intro Sejati berpuashati dengan penceritaan aku berkenaan penghasilan intro Sejati.

Ya, ada ‘sedikit’ trivia. Teknik ala nobat ini turut juga aku mainkan di dalam muzik runut filem Fenomena. Aku percaya kamu semua pasti dah tengok filem ni. Aku mainkan teknik ni sewaktu scene Ramona Rahman kena 'headache'. Setiap kali scene Ramona 'headache' pasti ada background teknik ini.

Ketika itu M. Nasir dipertanggung jawabkan untuk buat background music filem Fenomena. Aku dicari M. Nasir dan disuruh datang ke Kings Studio di Petaling Jaya khas untuk mainkan teknik itu saja. Masa tu aku panik juga sebab M. Nasir panggil aku untuk session soundtrack tanpa beritahu apa aku perlu buat. Cuma dia kata dia nak aku session. Reaksi aku masa tu "Haaaaaa?!” Aku cakap, “Tak confident la bang” (panggilan aku terhadap M. Nasir ). Dalam hati aku berdetik, “Apa aku nak main ni? Filem Fenomena ni. Lagipun Kid kan ada." Macam-macam dah bermain dalam kepala ketika itu tapi sebab ‘Sifu’ dah panggil dan dia kata part ni orang lain tak boleh main. “Kau bawak efek sekali.”

Sekali lagi reaksi aku, “Haaaaaaa?!!!” Tapi aku gagahkan diri juga (perasaan aku waktu tu excited bercampur nervous serta blur sikit-sikit). Aku angkut Saber aku dengan complete effect terus start enjin dan drive ke Kings Studio. Lagipun pada masa yang sama bila lagi nak ambil experience berkenaan cara-cara produced soundtrack filem.

Apabila sampai waktu nak record, M. Nasir suruh engineer studio mainkan playback hanya di setiap scene Ramona kena headache. Aku tengok dah macam kena migrain . M. Nasir pun cakap dekat aku, “Ko main stail macam intro Sejati dekat setiap scene Ramona kena sakit kepala . Dah siap nanti panggil aku. Lain-lain aku taknak...” sambil berlalu keluar.

Oooh...(dalam hati aku, ah kacang je). Aku ingat kena main apa lah. Sebab waktu ni aku memang dah khatam teknik ni tanpa tuala Good Morning. Semasa aku record part ni, music lain belum ada lagi. Hanya gitar aku saja baru hendak dirakamkan. Masa rakaman 'feel' aku macam tak kena saja. Bila Ramona pegang kepala, aku 'pull off'. Bila Ramona pegang kepala lagi, aku kena 'pull off'. Lain macam rasa bila main gitar sambil tengok TV ni. Mata pun tak boleh pejam. Tapi aku seronok dan enjoy walaupun peranan aku kecil jika dibandingkan dengan keseluruhan pembikinan filem Fenomena.

Aku tak tanya pun berkenaan bayaran kerana pengalaman yang aku perolehi ketika itu adalah ‘bayaran’ yang tak boleh dinilai dengan wang ringgit. Banyak jugalah scene tu. Oleh sebab tiada bunyi instrument lain lagi part headache tu, aku memang rasa sedikit janggal. Tapi bila aku tengok filem tu di panggung wayang, finishing part tu rupa-rupanya ada ‘sound strings’ yang backup dan bermacam-macam lagi.

itulah magic M. Nasir! Daripada Sejati yang intronya dia masukkan Bonang (sound instrument tradisional yang M. Nasir main mengunakan keyboard) menjadikan mood dia melayang-layang macam kena bius hospital. Fenomena pula jadi mood suspen hanya dengan penambahan strings saja. Dalam hati aku kalaulah M. Nasir masukkan strings dulu baru aku main part ini, aku tahu aku boleh buat lagi best tapi aku tahu masalahnya. Note yang aku main tu atau teknik yang aku main tu macam 'ghost scale'. Jadi memang M. Nasir dah tahu yang aku kena record dulu. Lepas itu barulah strings boleh ikut dengan note atau chord yang strings part kena main.

Dan bermula dari pengalaman indah inilah aku bertambah yakin dengan kemampuan diri sendiri. Juga membuka ruang untuk aku terus ke era baru iaitu mula berjinak-jinak dalam menghasilkan runut bunyi filem. Sepanjang aku berada di arena seni, aku telah hasilkan 3 soundtrack filem, 1 tele-drama dan 1 drama berepisod keluaran Astro. Memang tak banyak jika dibandingkan dengan penerbitan album. Di mana 12 album dari 16 studio album Wings dan 5 ‘live’ album Wings telah aku terbitkan. Termasuk 8 album artis lain seperti DefGabC (3 album), Tropika, Doubleline, Kristal, Jinbara, dan Ito (Blues Gang). Aku hanya kurang sikit berbanding M. Nasir saja dari segi penerbitan album rock.

Oklah ini serba sedikit cerita ‘cepumas’. Diharapkan kamu semua enjoy dengan pencerahan dan penceritaan ini.

Akhir sekali dengan izin, ingin aku maklumkan lagi di sini. Tujuan aku menceritakan pengalaman aku hanyalah sebagai perkongsian dengan kamu semua. Penceritaan aku sewaktu bersama Wings tidak bermakna aku akan kembali semula kepada Wings. Bulan dan bintang tidak akan jatuh dari langit kecuali kiamat mendatang. Aku tahu ada hikmah di sebalik kejadian. Harap semua dapat menerima dengan berlapang dada. Salah, benar, kehidupan serta prinsip tidak boleh dipisahkan. 'Make Love Not War'.

Sebaik mana kita manusia yang merancang, tidak akan ada sebaik perancangan Allah SWT. Dan jikalau kamu suka dengan penceritaan aku dan ingin aku teruskan, Insya-Allah akan ada menyusul ‘kisah 1001 malam’ daripada pengalaman aku sepanjang 33 tahun dalam industri untuk tatapan kalian. Akan aku ceritakan juga artis-artis lain yang pernah aku terbitkan. Hait!